Document ID: 32013R1223

UREDBA KOMISIJE (EU) št. 1223/2013
z dne 29. novembra 2013
o določitvi odbitka od ribolovne kvote za lososa, dodeljene Poljski za leto 2013 in naslednja leta v podrazdelkih ICES 22-31, zaradi prelova v letu 2012
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1) ter zlasti člena 105(1) in (2) Uredbe,
ob upoštevanju naslednjega:
(1)
Ribolovna kvota za atlantskega lososa v vodah Unije podrazdelkov ICES 22-31 je bila Poljski dodeljena za leto 2012 z Uredbo Sveta (EU) št. 1256/2011 (2).
(2)
Komisija je ugotovila neskladnosti v poljskih podatkih o ribolovu lososa v letu 2012 pri navzkrižnem preverjanju podatkov, zabeleženih in sporočenih med ribolovnimi potovanji, za katera je bil opravljen ali ni bil opravljen inšpekcijski pregled. Te neskladnosti pri poročanju o sestavi ulova so bile dodatno potrjene z več revizijskimi misijami in misijami preverjanja na Poljskem v skladu z Uredbo (ES) št. 1224/2009. Zbrani dokazi Komisiji omogočajo ugotovitev, da je ta država članica presegla ribolovno kvoto za lososa v letu 2012 za 1776 lososov.
(3)
Ko Komisija ugotovi, da je država članica presegla ribolovne kvote, ki so ji bile dodeljene, v skladu s členom 105(1) Uredbe (ES) št. 1224/2009 izvede odbitke od prihodnjih ribolovnih kvot navedene države članice.
(4)
Člen 105(2) Uredbe (ES) št. 1224/2009 določa, da se odbitki od ribolovnih kvot izvedejo v naslednjem letu ali letih.
(5)
Treba je izvesti odbitke, potrebne za izravnavo tega prelova, od kvote, ki je bila Poljski dodeljena za atlantskega lososa za leto 2013. Po podatkih Komisije je prelov manjši od 100 ton. V skladu z zadnjim stavkom člena 105(2) se množilni količnik ne bi smel uporabljati za ta odbitek.
(6)
Vendar pa, če zaradi uporabe kvote za leto 2013 v trenutku začetka veljavnosti te uredbe ne bi bilo možno popolnoma izvesti odbitek potrebnih količin, bi bilo treba preostale količine odbiti od kvote za atlantskega lososa, ki bi bila tej državi lahko dodeljena v letu 2014, v skladu smernicami Komisije za odbitke od kvot na podlagi člena 105(1), (2) in (5) Uredbe (ES) št. 1224/2009 (3) -
SPREJELA NASLEDNJO UREDBO:
Člen 1
Ribolovna kvota za atlantskega lososa (Salmo salar) v vodah Unije podrazdelkov ICES 22-31, ki je bila Poljski dodeljena za leto 2013 z Uredbo (EU) št. 1256/2011, se zmanjša, kakor je navedeno v Prilogi.
Člen 2
Če so odbitki, ki se uporabljajo na podlagi člena 1, višji od kvote, ki je še na voljo in se je ne da popolnoma izvesti v letu 2013, se preostale količine odbijejo od ribolovne kvote za atlantskega lososa (Salmo salar) v vodah Unije podrazdelkov ICES 22-31, ki bi bila Poljski lahko dodeljena za leto 2014.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. novembra 2013

Labels: 11
20
18
6